Tweede RBM-baas in ‘sluipmoordaanval’ doodDrie gewapende mans het op Nico Swart se voertuig losgebrand. (Foto: Verskaf deur RBM) Dit blyk dat Nico Swart (47), die bedryfshoof van Richards Bay Minerals (RBM), wat Maandag in sy motor doodgeskiet is, nie die eerste hoë van dié maatskappy is wat onder soortgelyke omstandighede dood is nie. Ronny Nzimande, destydse menslikehulpbronbestuurder van RBM, is in 2016 in sy motor voor sy huis in Pipe Fishweg geskiet. Hy het ŉ dag later in die hospitaal aan sy wonde beswyk. Verskeie skote is op Swart se motor afgevuur. (Foto: Jeandré Fourie / Medcare24EMS) Maroela Media het berig dat Swart gisteroggend op pad werk toe was toe drie gewapende mans op sy voertuig losgebrand en te voet gevlug het. Dit word vermoed dat dit moontlik ’n sluipmoord was. Volgens Jeandré Fourie, woordvoerder van Medcare24EMS, het hy Swart op die toneel dood verklaar. Hy sê dat niks tydens die voorval gesteel is nie en dat Swart se Toyota-dubbelkajuitbakkie nog gesluit en in rymodus was toe nooddienswerkers by die toneel aangekom het. “Dit blyk dat die verdagtes eerste sy motorband geskiet het. Hy is ook onder meer deur die venster aan die bestuurskant en deur die windskerm van die motor geskiet. “Ek het twee skietwonde in sy nek, bo sy lip, op sy bene en ook in sy arm gekry.” Volgens Fourie blyk dit dat die aanvallers op ’n kort afstand met 9 mm-pistole losgebrand het. Kapt. Nqobile Gwala, polisiewoordvoerder, het bevestig dat die polisie die voorval ondersoek en dat die motief nie bekend is nie. Gwala het nie op navrae oor Nzimande se dood gereageer nie, maar het destyds aan News24 gesê Nzimande is in die kop, maag en regterarm gewond. Geen motief is destyds bekendgemaak nie. Zanele Zunghu, woordvoerder vir RBM, het aan Maroela Media bevestig dat Nzimande ten tyde van sy dood die menslikehulpbronbestuurder by RBM was, maar het nie verder oor die voorval uitgebrei nie. ’n Ooggetuie, wat verkies om anoniem te bly, het Dinsdag aan Maroela Media gesê dat hy in 2016 vir besigheid in die Duneside-gastehuis, in Pipe Fishweg oorkant Nzimande se huis, gebly het toe die voorval plaasgevind het. Hy was vir sowat ’n week in Richardsbaai om saam met ŉ taakspan aan ’n Transnet-helikopter te werk. “Ek het 21:00 se kant in die bed geklim en net toe ek my oë toemaak, was daar ongelooflik baie geweerskote. “Ek het vir so vyf minute stil gelê omdat ek aanvanklik gedink het dit is in die gastehuis.” Die ooggetuie het later besluit om ondersoek in te stel en tot voor by die gastehuis se hek geloop waar hy die kar vol gate gesien staan het. “Ek kon die persoon, wat op dié stadium nog gelewe het, in die motor sien. Hy het die toeter begin druk en ek het terug gastehuis toe gehardloop om hulp te ontbied.” Hy sê toe hy weer uitgegaan het, was daar reeds iemand by die motor, vermoedelik sy vrou of dogter. Nooddienste was glo ook kort daarna op die toneel. “Dit was erg en ek het sy gesin baie jammer gekry.” Sahlulele Luzipo, voorsitter van die parlementêre komitee oor minerale bronne, het Swart se dood in ’n verklaring veroordeel en beroep op die polisie gedoen om genadeloos in hul ondersoek te wees. Hy het ook gesê dat die polisie volgens sy kennis ’n saak van moord ondersoek. “’n Misdaad soos dié beroof die land nie net van goeie mans en vroue nie, maar bedreig ook broodnodige buitelandse investering in die ekonomie.” Die polisie het nog nie op Maroela Media se navrae gereageer nie.